ΓΡΑΠΤΗ ΕΡΩΤΗΣΗ E-0918/96 υποβολή: Miguel Arias Caρete (PPE) προς την Επιτροπή (23 Απριλίου 1996)

Θέμα: Ένταξη των φιλέτων τόνου στο ΣΓΠ για τα ναρκωτικά

Η Επιτροπή πρότεινε στο Συμβούλιο ένα νέο κανονισμό για την παράταση του συστήματος γενικευμένων δασμολογικών προτιμήσεων, όσον αφορά τα ναρκωτικά.

Ο εν λόγω κανονισμός εντάσσει εκ νέου τις κονσέρβες και τα φιλέτα τόνου στον κατάλογο των προϊόντων που εξαιρούνται από τους τελωνειακούς δασμούς.

Η εξαίρεση αυτή πλήττει σοβαρά τον τομέα της κοινοτικής αλιείας δοθέντος ότι οι δικαιούχες χώρες χρησιμοποιούν τεχνικές μεθόδους που απαγορεύονται στην ΕΕ και έχουν οδηγήσει σε απαγόρευση των αντιστοίχων εισαγωγών στις ΗΠΑ. Επίσης οι εν λόγω μέθοδοι ευθύνονται για τη διοχέτευση των προϊόντων αυτών στην ΕΕ σε τιμές ντάμπινγκ με αποτέλεσμα τη δημιουργία στρεβλώσεων στις κοινοτικές εξαγωγές.

Ενόψει μιας τέτοιας κατάστασης και έχοντας υπόψη τις υφιστάμενες δυσχέρειες για τον προσδιορισμό της πραγματικής προέλευσης των προϊόντων, ερωτάται η Επιτροπή: προτίθεται να απαλείψει τις κονσέρβες και τα φιλέτα τόνου από τον κατάλογο των προϊόντων που εξαιρούνται από τους τελωνειακούς δασμούς στο πλαίσιο του ΣΓΠ;

Απάντηση του κ. Marin εξ ονόματος της Επιτροπής (10 Ιουνίου 1996)

Το γεγονός ότι ορισμένα προϊόντα δεν μπορούν να πωληθούν σε μια αγορά με ορισμένη τιμή, ενώ πωλούνται σε άλλες αγορές, δεν σημαίνει απαραίτητα την ύπαρξη πρακτικής ντάμπινγκ. Η απαραίτητη προϋπόθεση για να υπάρχει πρακτική ντάμπινγκ είναι ότι τα προϊόντα πωλούνται κατά την εξαγωγή σε τιμή κατώτερη από την εγχώρια τιμή ή από το κόστος παραγωγής τους. Εντούτοις, δεν υπάρχει καμιά απόδειξη ότι αυτό συμβαίνει με τα φιλάτα τόνου καταγωγής των χωρών της Κεντρικής Αμερικής και του Συμφώνου των Άνδεων.

Η Κοινότητα απαγόρευσε πράγματι την αλιεία τόνου σε συνδυασμό με θαλάσσια θηλαστικά, αλλά δεν μπορεί να επιβάλει αυτήν τη νομοθεσία σε τρίτες χώρες εκτός των υδάτων που υπόκεινται σε κοινοτική δικαιοδοσία, ούτε, όπως γίνεται στις Ηνωμένες Πολιτείες, να εμποδίσει την εισαγωγή αυτών των προϊόντων (βλέπε συμπεράσματα του «panel» που ζήτησε η Κοινότητα στην GATT τον Ιούνιο 1992 για να αποφασίσει κατά πόσον συμβιβάζεται η νομοθεσία των Ηνωμένων Πολιτειών με τη γενική συμφωνία).

Ως εκ τούτου, η Κοινότητα δεν μπορεί να εξαρτήσει τον πολιτικό προσανατολισμό του καθεστώτος γενικευμένων δασμολογικών ποσοστώσεων από συγκυριακά στοιχεία τα οποία αποτελούν αντικείμενο συζητήσεων στο πλαίσιο των σχετικών διεθνών φόρουμ.

Πράγματι, ο εν λόγω προσανατολισμός περιλαμβάνεται στο σημείο 5 της ανακοίνωσης της Επιτροπής προς το Συμβούλιο και το Κοινοβούλιο για το ρόλο του συστήματος γενικευμένων δασμολογικών προτιμήσεων κατά τη δεκαετία 1995-2004 ((Έγγρ. COM (94) 212 τελικό. )), όπου διευκρινίζεται ότι η Επιτροπή διατίθεται ευνοϊκά ως προς τη διατήρηση του ειδικού καθεστώτος για τα ναρκωτικά.

Όσον αφορά την καταγωγή των προϊόντων, δεν είναι απαραίτητα πιο δύσκολο να προσδιοριστεί απ' ότι όταν πρόκειται για προϊόντα που έχουν εισαχθεί βάσει άλλων προτιμησιακών καθεστώτων, και η Επιτροπή δεν είναι συνεπώς υποχρεωμένη να εξετάσει το ενδεχόμενο κατάργησης των εν λόγω προτιμησιακών καθεστώτων.

Η Επιτροπή σκοπεύει να διατηρήσει την πρότασή της σχετικά με την ενσωμάτωση των κονσερβών και φιλέτων τόνου στα προϊόντα που μπορούν να επωφεληθούν από το ειδικό καθεστώς για τα ναρκωτικά, με τον τρόπο που προβλέπει το άρθρο 14 παράγραφος 1 της πρότασης κανονισμού ((Έγγρ. COM (96) 87 τελικό. )) και υπό τους όρους που αναφέρονται στη σημείωση (1) στο κάτω μέρος της σελίδας 6 του παραρτήματος VI της εν λόγω πρότασης.

Η Επιτροπή υπενθυμίζει ότι οι ειδικές προτιμήσεις αποφασίσθηκαν από την Κοινότητα για να στηρίξουν τις προσπάθειες που καταβάλλουν οι χώρες των Άνδεων για να καταπολεμήσουν τη διακίνηση ναρκωτικών. Αυτή η πρωτοβουλία υποστηρίχθηκε απόλυτα από το Κοινοβούλιο και το Ευρωπαϊκό Συμβούλιο των Βρυξελλών πρότεινε παράτασή της.